b'\n_START_ARTICLE_\nAbugida\n_START_SECTION_\nOpis\n_START_PARAGRAPH_\nAbugida tako kot abeceda vsebuje grafeme, ki predstavljajo samoglasnike in soglasnike. Vendar pri abugidah grafemi za soglasnike vklju\xc4\x8dujejo privzeti samoglasnik. Na primer: \xc4\x8de je privzeti samoglasnik a, potem grafem soglasnika k vklju\xc4\x8duje ta a in pomeni ka. Kadar si v besedi sledi ve\xc4\x8d soglasnikov, se zna\xc4\x8dilne oblike grafemov, ki prestavljajo te soglasnike, sestavljajo v poseben sestavljeni grafem, ki prav tako vklju\xc4\x8duje privzeti samoglasnik._NEWLINE_V grafemu, ki predstavlja soglasnik ali ve\xc4\x8d zaporednih soglasnikov, lahko njegov privzeti samoglasnik spremenimo v druge samoglasnike z njegovim obratom ali pa z dodajanjem razlo\xc4\x8devalnih znakov. Na podoben na\xc4\x8din lahko tudi odstranimo privzeti samoglasnik in tako dobimo samo soglasnik oziroma soglasni\xc5\xa1ko skupino._NEWLINE_Samoglasnike redko pi\xc5\xa1emo z njihovimi lastnimi grafemi in sicer le, kadar stojijo samostojno, kadar stojijo na za\xc4\x8detku pisalne enote (besede ali ve\xc4\x8d besed, ki se pi\xc5\xa1ejo skupaj) in kadar sledijo drugemu samoglasniku._NEWLINE_Tradicionalno gledanje predstavlja abugide kot vmesno stopnjo med abecedami in zlogovno pisavo. Vendar tak\xc5\xa1no gledanje ni pravilno, saj se abugide niso razvile iz zlogovnih pisav ter se od njih bistveno lo\xc4\x8dijo. Pri zlogovnih pisavah je vsak zlog predstavljen s svojim simbolom in ti simboli, ne glede na sorodnost zlogov, med sabo niso sorodni; zato je zlogovna pisava po navadi omejena samo na tiste zloge, za katere obstaja ustrezni simbol. Abugide pa so abecede, kjer se posamezni grafemi na sistemati\xc4\x8den na\xc4\x8din sestavljajo v zloge poljubne sestave in dol\xc5\xbeine (zato so zlogovne abecede)._NEWLINE_Za etiopske in indijske abugide predvidevajo, da so nastali iz semitskih abd\xc5\xbeadov. Abd\xc5\xbeadi oziroma soglasni\xc5\xa1ke abecede ne vsebujejo samoglasnikov, pa\xc4\x8d pa vsebujejo grafeme le za soglasnike. Pozneje so abd\xc5\xbeadi razvili sistem razlo\xc4\x8devalnih znakov, ki predstavljajo samoglasnike in se pi\xc5\xa1ejo ob soglasnikih. Taki s samoglasniki opremljeni abd\xc5\xbeadi so sorodni tako z abugidami (ker samoglasniki niso obi\xc4\x8dajni simboli), kot tudi z abecedami (ker soglasniki nimajo privzetega samoglasnika).\n_START_SECTION_\nPisava jezika giz\n_START_PARAGRAPH_\nPisava giz je abugida, \xc4\x8deprav samoglasni\xc5\xa1ke spremembe niso v celoti sistemati\xc4\x8dne.'